Middlesbrough-manager Tony Pulis fastslår, at Martin Braithwaite ikke skal nogen steder, og at han er meget vigtig for holdet.

Martin Braithwaite har udtrykt ønske om at forlade Middlesbrough, og spanske Leganes var i forhandlinger med den engelske klub omkring et køb af angriberen.

Men Braithwaite skal ingen steder, fortæller Middlesbrough-manager Tony Pulis efter aftenens kamp mod Leeds.

- Situationen er den, at han ikke skal nogen steder. Vi vil gerne beholde ham, for han er vigtig for os, så vi vil ikke sælge ham, siger Pulis til BBC Tees Sport.

Braithwaite indtog bænken i alle 90 minutter, og det var et bevidst valg fra Pulis' side af.

- Han har haft alt, alt for meget at tænke på i forhold til at koncentrere sig om en kamp. Hvis de havde scoret, ville han have været en god indskiftning, men vi ville sikre os, at alle spillerne var fuldt ud fokuserede på kampen.

Middlesbrough spillede 0-0 mod Leeds, og Pulis benyttede sig ikke af nogen indskiftninger overhovedet i kampen.